రాయ్‌చంద్ బోరల్

రాయ్‌చంద్ బోరల్ (1903 అక్టోబరు 19 - 1981 నవంబరు 25) భారతీయ స్వరకర్త. సంగీత ప్రియులు అతన్ని భారతదేశంలో చలనచిత్ర సంగీత పితామహుడిగా పరిగణిస్తారు.

1978లో భారత ప్రభుత్వం భారతీయ సినిమా రంగంలో అందించే అత్యున్నత పురస్కారమైన దాదాసాహెబ్ ఫాల్కే అవార్డును అందుకున్నాడు. అదే సంవత్సరం జాతీయ సంగీత నాటక అకాడమీ అందించే సంగీత నాటక అకాడమీ పురస్కారాన్ని కూడా అందుకున్నాడు.

 ప్రారంభ జీవితం, శిక్షణ 
బోరల్ కలకత్తాలో జన్మించాడు. అతని తండ్రి లాల్ చంద్ బోరల్, ఒక శాస్త్రీయ సంగీతకారుడు (ధ్రుపద్ నిపుణుడు). అతను కలకత్తా హైకోర్టు తొలి న్యాయవాదులలో ఒకరైన నోబిన్ చంద్ బోరల్ మనవడు. నోబిన్ చంద్ హూగ్లీ-కలకత్తాకు చెందిన లక్షాధికారి, పరోపకారి అయిన సాగర్‌లాల్ దత్తా చిన్న కుమార్తెను వివాహం చేసుకున్నాడు. లాల్ చంద్‌ ముగ్గురు కుమారుల్లో రాయ్ చంద్ చిన్నవాడు. రాంపూర్, గ్వాలియర్ నుండి సంగీతకారులను తరగతులకు ఆహ్వానించారు. వీరిలో రాంపూర్-సహస్వాన్ ఘరానాకు చెందిన ఉస్తాద్ ముష్తాక్ హుస్సేన్ ఖాన్, మాసిత్ ఖాన్ (తబలా వాయించేవాడు), ఉస్తాద్ హఫీజ్ అలీ ఖాన్ (సరోద్ వాయించేవాడు) ఉన్నారు. రాయ్ చంద్ తబలాపై "సత్ సంగత్" నేర్చుకున్నాడు. లక్నో, అలహాబాద్, బెనారస్‌లలో సంగీత సమావేశాలకు హాజరయ్యాడు.

 కెరీర్ 
రాయ్‌చంద్ బోరల్ భారతీయ చలనచిత్ర సంగీతానికి మార్గదర్శకుడిగా గుర్తింపు పొందాడు. పంకజ్ మల్లిక్‌తో పాటు, అతను న్యూ థియేటర్స్ సంగీత విభాగానికి బాధ్యత వహించాడు. అప్పటి నుండి చలనచిత్ర సంగీతంలో న్యూ థియేటర్స్ ప్రమాణాలను నిర్దేశించింది. వారు తొలినాళ్లలో చలనచిత్ర సంగీతాన్ని కూడా రూపొందించారు. హిందీ చలనచిత్ర సంగీతంలో మొదటి 20-30 సంవత్సరాలు వారి బాణీని ఎక్కువగా అనుసరించారు. సైగల్ వర్ధమాన కెరీర్‌ను రూపొందించడంలో కూడా ఆయన బాధ్యత వహించాడు. అనిల్ బిశ్వాస్, బోరల్‌ను 'చలనచిత్ర సంగీతంలో భీష్మ పితామహుడు' అని పిలిచాడు.

ఇండియన్ బ్రాడ్‌కాస్టింగ్ కంపెనీ స్థాపించబడిన 1927 లోనే బోరల్ అందులో చేరాడు. 1931 లో నిశ్శబ్ద యుగంలో న్యూ థియేటర్స్‌కు మారాడు. ఉత్తర భారతదేశం నుండి గజల్ శైలిని 19వ శతాబ్దపు బెంగాలీ ట్యూన్‌లలోకి తీగ వాయిద్య మాధ్యమంతో మేళవించాడు. 1935లో, అతను మొదటిసారిగా హిందీ చలనచిత్రం ధూప్ చావోన్ (1935)లో ప్లేబ్యాక్ గానాన్ని ప్రవేశపెట్టాడు. "మై ఖుష్ హోనా చాహున్" పాటలో పారుల్ ఘోష్ నేతృత్వంలో మహిళలే పాడిన బృందగానాన్ని సుప్రభా సర్కార్, హరిమతితో కలిసి నృత్య సన్నివేశంలో చిత్రీకరించారు. 1953లో బొంబాయికి వచ్చిన తర్వాత బోరల్, లతా పాటలతో దర్ద్-ఎ-దిల్ (1953) కోసం సంగీతం సమకూర్చారు. కొన్ని ప్రాథమిక రికార్డులకు ఆయన సంగీతం సమకూర్చాడు. అంజన్‌గఢ్ (1948) న్యూ థియేటర్స్‌తో అతని చివరి ప్రసిద్ధ చిత్రం. దివంగత అనిల్ బిశ్వాస్ ఆయనను భారతీయ సినిమా సంగీత పితామహుడని కీర్తించాడు. ఆయన 70–75 చిత్రాలకు సంగీత దర్శకత్వం వహించాడు. వీటిలో హిందీ, బెంగాలీ చిత్రాలు కూడా ఉన్నాయి.

ఆయన 1978లో 75 సంవత్సరాల వయసులో భారతీయ సినిమాలో అత్యున్నత పురస్కారమైన దాదాసాహెబ్ ఫాల్కే అవార్డును అందుకున్నాడు. అదే సంవత్సరంలో ఆయన సృజనాత్మక, ప్రయోగాత్మక సంగీత విభాగంలో సంగీత నాటక అకాడమీ అవార్డును కూడా అందుకున్నాడు. ఇది జాతీయ సంగీత నాటక అకాడమీ, ప్రదర్శన కళాకారుడికి ఇచ్చే అత్యున్నత పురస్కారం.

రాయ్‌చంద్ 1981 లో, 78 సంవత్సరాల వయసులో మరణించాడు.

 హిందీ ఫిల్మోగ్రఫీ 


 మూలాలు 

వర్గం:కేంద్ర సంగీత నాటక అకాడమీ పురస్కార గ్రహీతలు
వర్గం:కలకత్తా విశ్వవిద్యాలయం పూర్వ విద్యార్థులు
వర్గం:దాదాసాహెబ్‌ ఫాల్కే అవార్డు గ్రహీతలు
వర్గం:1981 మరణాలు
వర్గం:1903 జననాలు